DOI: 10.14457/tu.the.2024.1215
title: ปัจจัยส่งผลต่อการตัดสินใจเลือกใช้บริการสถานที่รับฝากสัตว์เลี้ยงในเขตกรุงเทพมหานครและปริมณฑล

description: ในปัจจุบันพฤติกรรมในการดูแลเลี้ยงสัตว์มีการเปลี่ยนแปลงไป คนไทยส่วนใหญ่มีการดูแลสัตว์เลี้ยงเหมือนสมาชิกในครอบครัวหรือเหมือนลูกเพิ่มมากขึ้น ส่งผลให้คนไทยหันมาดูแลสัตว์เลี้ยงให้มีคุณภาพชีวิตที่ดีขึ้นโดยการเลือกอาหารและผลิตภัณฑ์เสริมต่าง ๆ ที่มีคุณภาพและมีประโยชน์แก่สัตว์เลี้ยง รวมไปถึงการเลือกใช้บริการที่มีคุณภาพและตอบโจทย์ความต้องการของผู้ที่เลี้ยงสัตว์ นอกจากนี้โครงสร้างประชากรในประเทศไทยในปัจจุบันมีการเปลี่ยนแปลงไป คนไทยที่เป็นคนโสดมีจำนวนเพิ่มมากขึ้น และคนไทยที่แต่งงานแล้วพบว่ามีจำนวนบุตรต่อครอบครัวที่ลดลงหรือตัดสินใจไม่มีบุตร รวมไปถึงประเด็นที่ประเทศไทยได้เข้าสู่สังคมผู้สูงอายุอย่างเต็มรูปแบบ ซึ่งส่งผลให้คนไทยมีการดูแลสัตว์เลี้ยงไม่ว่าจะเป็นสุนัขหรือแมวเพิ่มขึ้นเรื่อย ๆ ไป และทำให้มูลค่าของตลาดสัตว์เลี้ยงเติบโตขึ้นในทุก ๆ ปี ซึ่งรวมไปถึงค่าใช้จ่ายจากการเลือกใช้บริการสถานที่รับฝากสัตว์เลี้ยงด้วย ซึ่งสถานที่รับฝากสัตว์เลี้ยงมีความสำคัญต่อผู้ที่เลี้ยงสัตว์ เนื่องจากจะต้องมีเหตุการณ์ที่ผู้เลี้ยงสัตว์ได้เดินทางไปทำงานหรือท่องเที่ยวในสถานที่ที่ไม่สามารถพาสัตว์เลี้ยงของตนเองไปได้ แต่สถานที่รับฝากสัตว์เลี้ยงในปัจจุบันมีจำนวนไม่เพียงพอและยังไม่ตอบโจทย์ตามความต้องการที่เพิ่มมากขึ้น จึงเป็นที่มาของงานวิจัยฉบับนี้ที่ต้องการศึกษาถึงปัจจัยที่ส่งผลต่อการตัดสินใจเลือกใช้บริการสถานที่รับฝากสัตว์เลี้ยงในเขตกรุงเทพมหานครและปริมณฑล เพื่อนำไปสู่การออกแบบและพัฒนาสถานที่รับฝากสัตว์เลี้ยง ซึ่งจะเป็นประโยชน์กับผู้ประกอบการหรือเจ้าของธุรกิจที่ทำธุรกิจเกี่ยวกับสถานที่รับฝากสัตว์เลี้ยง หรือผู้ที่มีความสนใจที่จะนำงานวิจัยไปต่อยอดได้งานวิจัยฉบับนี้มีวัตถุประสงค์เพื่อศึกษาปัจจัยส่งผลต่อการตัดสินใจเลือกใช้บริการสถานที่รับฝากสัตว์เลี้ยงในเขตกรุงเทพมหานครและปริมณฑล โดยใช้ปัจจัยด้านประชากรศาสตร์และปัจจัยด้านส่วนประสมทางการตลาด (7Ps) ซึ่งประกอบด้วย ปัจจัยด้านผลิตภัณฑ์หรือบริการ ปัจจัยด้านราคา ปัจจัยด้านช่องทางในการจัดจำหน่าย ปัจจัยด้านการส่งเสริมทางการตลาด ปัจจัยด้านกระบวนการ ปัจจัยด้านบุคลากร และปัจจัยด้านลักษณะทางกายภาพ มาเก็บรวบรวมข้อมูลผ่านแบบสอบถาม (Questionnaire) ในช่วงเดือนตุลาคม พ.ศ. 2567 จากนั้นรวบรวมผลและทำการวิเคราะห์โดยใช้โปรแกรมสถิติสำหรับการวิจัยทางสังคมศาสตร์ (SPSS)ปัจจัยด้านประชากรศาสตร์ ผลการวิจัยพบว่า ระดับการศึกษา อาชีพ รายได้เฉลี่ย และสถานภาพที่แตกต่างกัน ส่งผลต่อการตัดสินใจเลือกใช้บริการสถานที่รับฝากสัตว์เลี้ยงในเขตกรุงเทพมหานครและปริมณฑลแตกต่างกัน ซึ่งกลุ่มที่มีระดับการศึกษาสูงกว่าปริญญาตรีมีการตัดสินใจเลือกใช้บริการสถานที่รับฝากสัตว์เลี้ยง มากกว่ากลุ่มที่มีระดับการศึกษาปริญญาตรีหรือเทียบเท่าและกลุ่มที่มีระดับการศึกษาต่ำกว่าปริญญาตรี ในด้านของอาชีพ กลุ่มพนักงานบริษัทมีการตัดสินใจเลือกใช้บริการสถานที่รับฝากสัตว์เลี้ยงมากกว่ากลุ่มที่รับราชการ/พนักงานรัฐวิสาหกิจ ในส่วนของด้านรายได้เฉลี่ย พบว่ากลุ่มที่มีรายได้เฉลี่ยต่อเดือน 60,001 บาทขึ้นไป มีการตัดสินใจเลือกใช้บริการสถานที่รับฝากสัตว์เลี้ยงมากกว่ากลุ่มรายได้เฉลี่ยอื่น ๆ และกลุ่มที่มีสถานภาพสมรสมีการตัดสินใจเลือกใช้บริการสถานที่รับฝากสัตว์เลี้ยงสูงกว่ากลุ่มที่มีสถานภาพโสด แต่ในทางกลับกันปัจจัยด้านเพศและอายุที่แตกต่างกัน ส่งผลต่อการตัดสินใจเลือกใช้บริการสถานที่รับฝากสัตว์เลี้ยงในเขตกรุงเทพมหานครและปริมณฑลไม่แตกต่างกันในส่วนปัจจัยด้านส่วนประสมทางการตลาด (7Ps) ผลการวิจัยพบว่า ปัจจัยด้านบุคลากรและปัจจัยด้านการให้ความสำคัญแก่สัตว์เลี้ยงและเวลาการให้บริการ ส่งผลเชิงบวกต่อการตัดสินใจเลือกใช้บริการสถานที่รับฝากสัตว์เลี้ยงในเขตกรุงเทพมหานครและปริมณฑล ในขณะที่ปัจจัยด้านผลิตภัณฑ์ ด้านราคาและระบบการติดตามสัตว์เลี้ยง ด้านช่องทางการจัดจำหน่าย ด้านการส่งเสริมการตลาด ด้านขั้นตอนที่รวดเร็วและมีสัตว์แพทย์เข้าตรวจรักษา ด้านระบบการทำความสะอาด และด้านสถานที่และการแสดงอัตราค่าบริการที่ชัดเจน ไม่ส่งผลต่อการตัดสินใจเลือกใช้บริการสถานที่รับฝากสัตว์เลี้ยงในเขตกรุงเทพมหานครและปริมณฑล